*Projekts*

**Informatīvais ziņojums**

**„Par priekšlikumu sniegšanu par turpmāko rīcību**

**saistībā ar SIA „Latvijas nacionālais**

**metroloģijas centrs” atsavināšanu”**

**1. Situācijas apraksts**

 Ar Ministru kabineta 2012. gada 4. jūnija rīkojumu Nr. 245 *„Par Publisko personu komercdarbības koncepciju”* tika atbalstīti *Publisko personu komercdarbības koncepcijā* ietvertie risinājumi, bet ar Ministru kabineta 2012. gada 4. jūnija rīkojumu Nr. 246 *„Par Valsts kapitāla daļu pārvaldības koncepciju”* tika atbalstīti *Valsts kapitāla daļu pārvaldības koncepcijā* piedāvātie risinājumi. Ņemot vērā apstiprinātās koncepcijas, ar Ministru prezidenta 2012. gada 19. jūnija rīkojumu Nr. 233 *„Par darba grupu”* tika izveidota starpinstitūciju darba grupa (turpmāk – Darba grupa), kuras uzdevums bija izvērtēt nozaru ministriju iesniegto informāciju par valsts kapitālsabiedrību turpmākās darbības izvērtējumu un sagatavot Darba grupas viedokli un priekšlikumus par valsts līdzdalības nepieciešamību kapitālsabiedrībās, kā arī kapitālsabiedrību turpmāko juridisko statusu un to pārvaldītāju.

 Izpildot Ministru prezidenta sniegto uzdevumu, Darba grupa izstrādāja informatīvo ziņojumu *„Par valsts līdzdalības kapitālsabiedrībās izvērtēšanu un ar Ministru prezidenta 2012. gada 19. jūnija rīkojumu Nr. 233 izveidotās darba grupas priekšlikumiem turpmākajai rīcībai”* (turpmāk – Informatīvais ziņojums), kas tika skatīts un atbalstīts Ministru kabineta 2013. gada 11. jūnija sēdē (prot. Nr. 34 37.§). Vienlaikus Ministru kabinets uzdeva nozaru ministrijām atbilstoši kompetencei izvērtēt Informatīvajā ziņojumā ietverto Darba grupas ieteikumu finansiālos un tiesiskos riskus un iesniegt Ministru kabinetā priekšlikumus par turpmāko rīcību saistībā ar attiecīgajiem ieteikumiem.

 Atbilstoši Informatīvā ziņojuma 5. pielikumā minētajai informācijai Ekonomikas ministrijai (turpmāk – EM) ir nepieciešams izvērtēt tās turējumā esošās valsts sabiedrības ar ierobežotu atbildību „Latvijas nacionālais metroloģijas centrs” (turpmāk – LNMC) atsavināšanas iespējas un attiecīgi iesniegt Ministru kabinetā priekšlikumus par turpmāko rīcību.

**2. LNMC darbības apraksts**

LNMC ir valsts kapitālsabiedrība, kuras kapitāla daļu turētājs ir EM. Sabiedrība ir reģistrēta komercreģistrā ar reģistrācijas numuru 40003435328, juridiskā adrese – K.Valdemāra iela 157, Rīga, LV-1013. Sabiedrības reģionālā nodaļa atrodas Daugavpilī. Papildus LNMC ir pārbaudes vietas Liepājā, Talsos un Valmierā. LNMC komercdarbība ir saistīta ar verifikācijas, testēšanas, kalibrēšanas un sertifikācijas pakalpojumu sniegšanu.

 Lai nodrošinātu iepriekš minētos pakalpojumus atbilstošā kvalitātē, LNMC ir ieviesta, akreditēta un sekmīgi uzturēta kvalitātes vadības sistēma atbilstoši šādu standartu prasībām:

* LVS EN ISO/IEC 17025:2005 „Testēšanas un kalibrēšanas laboratoriju kompetences vispārīgās prasības”;
* LVS EN ISO/IEC 17020:2012 „Atbilstības novērtēšana. Prasības dažāda veida institūcijām, kas veic inspekciju”;
* LVS EN ISO/IEC 17065:2013 „Atbilstības novērtēšana. Prasības institūcijām, kas sertificē produktus, procesus un pakalpojumus”.

 Sākotnēji LNMC tika dibināts ar mērķi veikt gan komercdarbību, ievērojot *Valsts pārvaldes iekārtas likuma* 88. panta pirmās daļas 1. punktu, gan tai deleģēto valsts pārvaldes uzdevumu izpildi kā nacionālās metroloģijas institūcijai. Laika gaitā nacionālās metroloģijas institūcijas uzdevumu izpildes pienākums tika nodots sabiedrībai ar ierobežotu atbildību “Standartizācijas, akreditācijas un metroloģijas centrs” (turpmāk – SAMC), savukārt LNMC turpināja sniegt komercpakalpojumus metroloģijas pakalpojumu jomā. LNMC darbojās brīvā tirgus apstākļos. Kopš LNMC dibināšanas brīža metroloģijas pakalpojumu tirgus ir attīstījies un šī tirgus dalībnieku skaits ir pieaudzis. Taču arī šobrīd ir vairākas reglamentētās metroloģijas pakalpojumu jomas, kurās tirgus patstāvīgi nav spējīgs nodrošināt sabiedrības interešu īstenošanu (skat. 1.pielikumu). Tāpēc, lai nodrošinātu nacionālās metroloģijas sistēmas stabilitāti un uzticamību, valstij nepieciešams nodrošināt sabiedrībai nozīmīgu pakalpojumu sniegšanu un līdzdarboties metroloģijas pakalpojumu tirgū. Paturot savā īpašumā LNMC, valsts rīcībā ir instruments, ar kura palīdzību var nodrošināt sabiedrībai un tautsaimniecībai nepieciešamos metroloģiskos pakalpojumus, kā arī nepieciešamības gadījumā nodrošināt augstas precizitātes mērījumus, kurus lielo izmaksu un pieprasījuma dēļ nespēj nodrošināt citi tirgus dalībnieki. LNMC sniegto reglamentētās metroloģijas pakalpojumu (verificēšanas) tirgus īpatsvars, ņemot vērā informāciju par 2014. gadu, sastāda 40%, līdz ar to secināms, ka LNMC tāpat kā dibināšanas brīdī arī šobrīd ir vadošais pakalpojuma sniedzējs metroloģijas pakalpojumu tirgū.

 Šobrīd LNMC ir vienīgā institūcija, kas nodrošina pilnīgi vai daļēji šādus metroloģiskos pakalpojumus reglamentētajā jomā (detalizētāku metroloģijas pakalpojumu tirgus dalībnieku sadalījumu skatīt 1.pielikumā):

1. taksometru skaitītāju (daļēji), autotransporta izplūdes gāzes analizatoru, autotransporta līdzekļu ātruma kontroles mērierīču, tehnisko līdzekļu (fotoiekārtas un videoiekārtas), kuri paredzēti pārkāpumu fiksēšanai, neapturot transportlīdzekli, elektroenerģijas skaitītāju verificēšanu;
2. refraktometru, spektrafotometru, fotoelektrokolorimetru kalibrēšanu.

LNMC darbība šobrīd netiek finansiāli atbalstīta no valsts puses.

**3. LNMC atsavināšanas izvērtējums**

Izanalizējot esošo reglamentētās metroloģijas pakalpojumu tirgu (skatīt 1. un 2. pielikumu), secināms, ka LNMC šobrīd ir lielākais metroloģijas pakalpojumu sniedzējs un tā tirgus daļa aizņem vairāk nekā vienu trešdaļu no visa metroloģijas pakalpojumu (verificēšanas) tirgus. Tajā pašā laikā lielā metroloģijas pakalpojumu tirgus daļā – 48%, tirgus nav piesātināts, proti, attiecīgajās metroloģijas pakalpojumu tirgus jomās darbojas ne vairāk kā trīs komersanti, ieskaitot LNMC. Iepriekš minētā situācija ir izskaidrojama ar to, ka attiecīgajās metroloģijas pakalpojumu jomās pakalpojumu sniegšana ir nerentabla vai prasa lielus tehnoloģiskos un finansiālos ieguldījumus, tādēļ metroloģijas pakalpojumu tirgus dalībnieki nav gatavi dalībai šajās jomās. Kā arī LNMC ir vienīgais metroloģijas pakalpojumu sniedzējs tādos pakalpojumos kā taksometru skaitītāju (daļēji), autotransporta izplūdes gāzes analizatoru, autotransporta līdzekļu ātruma kontroles mērierīču, tehnisko līdzekļu (fotoiekārtas un videoiekārtas), kuri paredzēti pārkāpumu fiksēšanai, neapturot transportlīdzekli, elektroenerģijas skaitītāju verificēšana, kā arī refraktometru, spektrafotometru, fotoelektrokolorimetru kalibrēšana. Tas nozīmē, ka attiecīgajās jomās var tikt izbeigta pakalpojumu sniegšana, ņemot vērā nepieciešamos ieguldījumus, un tādējādi netiktu nodrošināta sabiedrības interešu ievērošana.

Papildus reglamentētās metroloģijas pakalpojumu tirgum arī nereglamentētajā jomā LNMC ir vadošais tirgus spēlētājs un spēj nodrošināt metrolģiskos pakalpojumus tajos segmentos, kuros citi tirgus dalībnieki pakalpojumus nesniedz, bet sabiedrības pieprasa, kā arī nodrošina augstas precizitātes mērījumus tajos segmentos, kuros pastāv nepiesātināta konkurence.

*Valsts pārvaldes iekārtas likuma* 88. panta pirmās daļas 1. un 5. punktā ir noteikts, ka publiska persona ir tiesīga veikt komercdarbību jomās, kurās tirgus nav spējīgs nodrošināt sabiedrības interešu īstenošanu, kā arī nozarēs, kuru infrastruktūras attīstībai nepieciešami lieli kapitālieguldījumi.

EM ir izvērtējusi arī šobrīd Saeimā otrajā lasījumā atbalstītos grozījumus Valsts pārvaldes iekārtas likumā un tā 88.pantā un ir secinājusi, ka šajā informatīvajā ziņojumā ietvertais ziņojums atbildīs jaunajai 88.panta redakcijai, proti, LNMC ar savu darbību metroloģijas pakalpojumu tigū novērsīs tajā tirgus nepilnību, līdz ar to izpildīsies 88.panta pirmās daļas 1.punktā noteiktie kritēriji, kas pieļauj publiskas personas komercdarbību.

**Tādējādi, lai nodrošinātu sabiedrības interešu ievērošanu attiecībā uz mērījumu vienotību, ir pamats uzskatīt, ka valsts dalība metroloģijas pakalpojumu tirgū ir turpināma un LNMC nebūtu atsavināms.**

Vienlaikus, saglabājot valsts dalību metroloģijas tirgū, EM kā vadošā valsts pārvaldes iestāde metroloģijas politikas jomā veiks nepieciešamās darbības, lai pielāgotu metroloģijas sistēmu tautsaimniecības attīstības gaitai un sabiedrības interesēm. EM regulāri izvērtēs un analizēs LNMC sniegto metroloģisko pakalpojumu spektru un dalības lietderību attiecīgajās metroloģijas pakalpojumu jomās un segmentos. Gadījumā, ja tiks secināts, ka metroloģijas pakalpojumu tirgus kādā no tiem spēj funkcionēt bez LNMC līdzdalības un LNMC izstāšanās no šī tirgus nekaitēs sabiedrības interešu nodrošināšai, EM kā LNMC kapitāla daļu turētājam būs jāpieņem lēmums par LNMC izstāšanos no attiecīgā tirgus vai tā segmenta. Primāri tiks izvērtētas sekas tam, ja LNMC pārtrauktu sniegt metroloģiskos pakalpojumus jau šobrīd identificētajos reglamentētās metroloģijas tirgus segmentos, kuros jau šobrīd pastāv konkurence, proti, segmentos, kuros atbilstoši šī informatīvā ziņojuma 1.pielikumā minētajai informācijai ir 4 un vairāk tirgus dalībnieki.

Ja valsts pārtrauktu līdzdalību metroloģijas pakalpojumu tirgū un LNMC nonāktu privātpersonu īpašumā, pastāv risks, ka jaunais LNMC īpašnieks varētu samazināt piedāvājamo metroloģijas pakalpojumu spektru jomās, kuras ir nerentablas, t.i., jomās, kurās ieņēmumi no sniegtajiem metroloģijas pakalpojumiem varētu nenosegt sākotnējās kapitālizmaksas vai arī gūtā peļņa no metroloģijas pakalpojumu sniegšanas varētu būt pārāk niecīga. Tāpat jāņem vērā, ka LNMC varētu iegādāties arī kāds no jau esošajiem metroloģijas pakalpojumu tirgus dalībniekiem un tādējādi var tikt samazināta jau tā nelielā konkurence vairākās metroloģijas pakalpojumu jomās. Līdz ar to pastāv risks, ka daļai mērīšanas līdzekļu, kuri ir pakļauti valsts metroloģiskajai kontrolei, vairs nebūtu iespējams Latvijā saņemt attiecīgus metroloģiskos pakalpojumus, savukārt daļai no tiem metroloģisko pakalpojumu sniedzēju izvēle varētu tikt būtiski ierobežota, proti, attiecīgā metroloģiskā pakalpojuma jomā varētu tikt veicināta tirgus koncentrācija atsevišķu tirgus dalībnieku rokās vai pat izveidoties monopolstāvoklis. Iepriekš minētās situācijas iestāšanās gadījumā savukārt var tikt sekmēta metroloģijas pakalpojumu cenu celšanās.

Tāpēc, ņemot vērā izvērtējuma rezultātā iegūtu finansiālo un tiesisko apstākļu kopumu, **EM neatbalsta** Informatīvajā ziņojumā ietverto Darba grupas ieteikumu atsavināt LNMC ar nosacījumu, kas tika balstīts uz EM sākotnēji sniegto informāciju bez detalizēta atsavināšanas risku izvērtējuma.

Darba grupas ieteikuma pamatojuma salīdzinājums ar EM konstatētajiem apstākļiem:

|  |  |
| --- | --- |
| **Darba grupas lēmums un tā pamatojums** | **EM izvērtējuma rezultāts un tā pamatojums** |
| **Atsavināšana!**Ņemot vērā to, ka valsts līdzdalība kapitālsabiedrībā nav pamatojama ar darbību stratēģiski svarīgā nozarē vai tirgus nepilnību, VSIA „Latvijas nacionālais metroloģijas centrs” sniegtie pakalpojumi konkurē tirgū, kur šādus pakalpojumus piedāvā citi privātie uzņēmumi, darba grupa balsojot nolēma atbalstīt valsts kapitāla daļu atsavināšanu, pirms lēmuma īstenošanas novēršot visus riskus, kas saistīti ar valsts pārvaldes uzdevumu un Latvijas starptautisko saistību izpildes nodrošināšanu, t.sk., atrisinot jautājumu kapitālsabiedrībai piederošo iekārtu izmantošanu nacionālo etalonu bāzes uzturēšanai | **Valsts līdzdalība un juridiskais LNMC statuss ir saglabājams!**1. Metroloģisko pakalpojumu tirgus nenodrošina pilnīgu sabiedrības interešu ievērošanu attiecībā uz mērījumu vienotību, proti, ir jomas, kurās metroloģiskos pakalpojumus sniedz tikai LNMC, kā arī jomas, kurās metroloģisko pakalpojumu tirgus nav piesātināts;
2. Pastāv pamatots risks, ka daļai mērīšanas līdzekļu, kuri ir pakļauti valsts metroloģiskajai kontrolei, vairs nebūtu iespējams Latvijā saņemt attiecīgus metroloģiskos pakalpojumus, savukārt daļai no tiem metroloģisko pakalpojumu sniedzēju izvēle varētu tikt būtiski ierobežota;
3. Valsts rīcībā ir instruments, lai nodrošinātu metroloģiskos pakalpojumus tiem mērīšanas līdzekļiem, kuri nepieciešami tautsaimniecības vajadzību apgūšanai (jauniem mērīšanas līdzekļiem, kuri šobrīd nav pakļauti valsts metroloģiskai kontrolei);
4. Valsts rīcībā ir instruments, lai nepieciešamības gadījumā nodrošinātu sabiedrības pieprasījumu pēc augstas ticamības mērījumiem;
5. Valsts rīcībā tiek paturētas nacionālo mērvienību etalonu uzturēšanas iekārtas, kuras nepieciešamas metroloģijas sistēmas funkcionēšanai.
 |

**4. LNMC loma nacionālās metroloģijas sistēmas pilnveidošanā**

***Vispārīgs esošās metroloģijas sistēmas apraksts***

Nacionālās metroloģijas jomas attīstība un nacionālās metroloģijas institūcijas organizatoriskās reformas un tās uzdevumi un mērķi, kā arī LNMC izveide ir hronoloģiski izsekojama likumā „Par mērījumu vienotību” un citos saistītajos tiesību aktos un to grozījumos:

1) Likuma “Par mērījumu” pamata redakcija tika pieņemta Saeimā 1997.gada 27.februārī, kas noteica, ka nacionālās metroloģijas uzdevumus pilda Ekonomikas ministrijas pārraudzībā esošais Latvijas Nacionālā standartizācijas un metroloģijas centrs. Papildus nacionālās metroloģijas institūcijas uzdevumu izpildei minētā centra struktūrvienība – Valsts metroloģiska inspekcija, nodrošināja arī mērīšanas līdzekļu valsts metroloģisko kontroli.

2) Saskaņā ar 1998.gada 1.aprīlī Saeimā pieņemtajiem grozījumiem likumā “Par mērījumu vienotību” valsts metroloģiskās kontroles funkcija no Latvijas Nacionālā standartizācijas un metroloģijas centra tika nodota Ekonomikas ministrijas pārraudzībā esošajai iestādei – Valsts metroloģiskā inspekcija. Savukārt Latvijas Nacionālā standartizācijas un metroloģijas centrs turpināja pildīt nacionālās metroloģijas institūcijas pienākumus.

3) Saskaņā ar 1999.gada 4.martā Saeimā pieņemtajiem grozījumiem likumā „Par mērījumu vienotību” kā nacionālā metroloģijas institūcija tika noteikta valsts bezpeļņas sabiedrība ar ierobežotu atbildību „Latvijas nacionālais metroloģijas centrs”, kas līdz ar tās reģistrēšanu Latvijas Republikas Uzņēmumu reģistrā – 1999.gada 1.novembri, pārņēma nacionālās metroloģijas institūcijas uzdevumu izpildi.

4) Atbilstoši 2004.gada 27.maijā Saeimā pieņemtajiem grozījumiem likumā “Par mērījumu vienotību” bezpeļņas organizācija valsts sabiedrība ar ierobežotu atbildību “Latvijas Nacionālais metroloģijas centrs” tika pārveidota par LNMC, kas līdz ar 2004.gada 17.jūniju, kad tika veikta izmaiņu reģistrēšana Latvijas Republikas Uzņēmumu reģistrā, turpināja pildīt nacionālās metroloģijas institūcijas uzdevumus.

5) Saskaņā ar 2006.gada 22.jūnijā Saeimā pieņemtajiem grozījumiem likumā „Par mērījumu vienotību” un Ministru kabineta 2006.gada 1.augusta rīkojumu Nr.573 „Par valsts aģentūras “Latvijas Nacionālais metroloģijas centrs” izveidi” tika izveidota valsts aģentūra “Latvijas Nacionālais metroloģijas centrs”. Respektīvi šajā brīdī nacionālās metroloģijas institūcijas uzdevumu izpildes pienākums tika pārcelts no LNMC uz valsts aģentūru “Latvijas nacionālais metroloģijas centrs”. Tādējādi Latvijas metroloģijas sistēmā turpināja darbību divas institūcijas, proti valsts aģentūra “Latvijas Nacionālais metroloģijas centrs”, kuras pildīs nacionālās metroloģijas institūcijas uzdevumus un LNMC, kas nodarbosies ar komercdarbību brīvā tirgus ietvaros, veicot mēriekārtu kalibrēšanas un verificēšanas pakalpojumus privātpersonām. Līdz ar valsts pārvaldes uzdevuma nodošanu valsts aģentūrai “Latvijas nacionālais metroloģijas centrs”, tās valdījumā nonāca arī nacionālie mērvienību etaloni un to uzturēšanas iekārtas.

Vienlaikus ar šiem likuma grozījumiem ar 2006.gada 1.augustu tika uzsākta Valsts metroloģiskās inspekcijas reorganizēšana, pievienojot to Patērētāju tiesību aizsardzības centram. **Līdz ar to mērīšanas līdzekļu valsts metroloģisko kontroli kopš 2006.gada līdz pat šai dienai veic Patērētāju tiesību aizsardzības centrs.**

6) Saskaņā ar Ministru kabineta 2008.gada 7.oktobra rīkojumu Nr.591 „Par valsts aģentūras „Latvijas Nacionālais akreditācijas birojs” reorganizāciju” tika uzdots līdz 2008.gada 31.decembrim reorganizēt valsts aģentūru “Latvijas Nacionālais akreditācijas birojs”, to pievienojot valsts aģentūrai “Latvijas Nacionālais metroloģijas centrs” un noteikt šīs iestādes nosaukumu – Metroloģijas un akreditācijas valsts aģentūra. Ar 2008.gada 14.novembrī Saeimā pieņemtajiem grozījumiem likumā “Par mērījumu vienotību” tika noteikts, ka sākot ar 2009.gada 1.janvāri nacionālās metroloģijas institūcijas uzdevumus pildīs Metroloģijas un akreditācijas valsts aģentūra.

 Pirms tika izveidota Metroloģijas un akreditācijas valsts aģentūra ar Ekonomikas ministra 2008.gada 18.decembra rīkojumu Nr.637 „Par mantas nodošanu” valsts aģentūras „Latvijas Nacionālais metroloģijas centrs” valdījumā esošā manta, kas norādīta šī rīkojuma pielikumā esošajos inventāra, krājumu un ilgtermiņa ieguldījumu sarakstos, kuros cita starpā minētas arī nacionālo mērvienību etalonu uzturēšanai nepieciešamās iekārtas, tika nodota LNMC.

Pēc būtības tieši šajā brīdī tika sadalīti nacionālie mērvienību etaloni un to uzturēšanas iekārtas, proti, nacionālie mērvienību etaloni palika valsts aģentūras “Latvijas nacionālais metroloģijas centrs” rīcībā, kuri vēlāk nonāca jaunizveidotās Metroloģijas un akreditācijas valsts aģentūras rīcībā. **Savukārt nacionālo mērvienību etalonu uzturēšanas iekārtas nonāca LNMC rīcībām, kur tie atrodas arī šobrīd.**

7) Saskaņā ar Ministru kabineta 2009.gada 29.maija rīkojumu Nr.351 „Par Metroloģijas un akreditācijas valsts aģentūras likvidāciju un tās uzdevumu nodošanu sabiedrībai ar ierobežotu atbildību „Latvijas standarts”” tika uzdots līdz 2009.gada 1.jūlijam likvidēt Metroloģijas un akreditācijas valsts aģentūru, tās uzdevumus nodot sabiedrībai ar ierobežotu atbildību “Latvijas standarts” un veikt nepieciešamos grozījumu sabiedrības ar ierobežotu atbildību “Latvijas standarts” statūtos, nosakot tās jauno nosaukumu – Sabiedrība ar ierobežotu atbildību “Standartizācijas, akreditācijas un metroloģijas centrs.

Ar 2009.gada 12.jūnijā Saeimā pieņemtajiem grozījumiem likumā “Par mērījumu vienotību” tika noteikts, ka **sākot ar 2009.gada 1.jūliju nacionālā metroloģijas institūcijas uzdevumus pildīs SAMC metroloģijas birojs, kurš pēc būtības formāli šo valsts pārvaldes uzdevumu pilda līdz šim brīdim.** Pilnībā šo uzdevumu nav iespējams izpildīt, jo nacionālo mērvienību etalonu uzturēšanas iekārtas atrodas LNMC rīcībā.

***Konstatētie problēmjautājumi***

*1. Nodalīta nacionālo mērvienību etalonu un to uzturēšanas iekārtu pieejamība*

Atbilstoši likuma *„Par mērījumu vienotību”* 14. panta trešās daļas noteikumiem viens no nacionālās metroloģijas institūcijas uzdevumiem ir nodrošināt fizikālo lielumu mērvienību etalonu bāzi un mērvienību reproducēšanu. Šobrīd vēsturiski ir izveidojusies situācija, kurā nacionālā metroloģijas institūcija patstāvīgi ir spējīga tikai daļēji izpildīt iepriekš minēto uzdevumu, jo tās rīcībā nav nacionālo mērvienību etalonu uzturēšanas iekārtu. Lai nacionālā metroloģijas institūcija būtu spējīga izpildīt tai likumā deleģētos uzdevumus, tā ir noslēgusi līgumu ar LNMC par etalonu uzturēšanai nepieciešamo iekārtu izmantošanu. Tādēļ atbilstoši šī brīža situācijai izsekojamība līdz nacionālajiem etaloniem ir iespējama, tikai izmantojot LNMC valdījumā esošās mērvienību uzturēšanas iekārtas.

LNMC rīcībā esošās mērvienību etalonu uzturēšanas iekārtas izmanto ne tikai SAMC metroloģijas birojs, pildot tam deleģētos nacionālās metroloģijas institūcijas uzdevumus, bet arī to lielāko daļu LNMC, sniedzot metroloģijas pakalpojumus, galvenokārt nereglementētajā jomā tajos segmentos, kuros pakalpojumus nesniedz citi tirgus spēlētāji, kā arī segmentos, kur ir konkurence, taču tā ir nepiesātināta.

Vienlaikus būtiski ir norādīt, ka nacionālo mērvienību etaloni ir nacionālās metroloģijas sistēmas pamatelements, bez kuriem nav iedomājama sekmīga metroloģijas sistēmas funkcionēšana un metroloģiskās neatkarības nodrošināšana. Nacionālo mērvienību etalonu neesamība apdraudētu mērījumu vienotību Latvijas Republikā. Tādēļ valstij ir jānodrošina pilnīga kontrole pār nacionālo mērvienību etalonu uzturēšanu un attīstību atbilstoši tautsaimniecības vajadzībām. Piemēram, jomas, kurās jo īpaši nozīmīga ir stabila un uzticama nacionālā metroloģijas sistēma, ir valstī pastāvošā nodokļu politika un patērētāju aizsardzības politika preču un pakalpojumu drošuma jomā. Abās minētajās jomās būtiska loma ir precīziem un uzticamiem mērījumiem. Patērētāju aizsardzības politikas preču un pakalpojumu drošuma jomā veiktajiem mērījumiem ir būtiska ietekme uz preču ražošanas, pakalpojumu sniegšanas un citu procesu sekmīgu norisi, kas tiešā veidā var apdraudēt cilvēku dzīvību un veselību, apkārtējo vidi un mantu. Savukārt nodokļu politikas jomā no mērījumu precizitātes ir atkarīgi valsts budžeta ieņēmumu, piemēram, precīza akcīzes preču uzskaite. Jebkāda mazākā novirze mērījumu izsekojamības procesā dos ietekmi uz mērījumu rezultātu kļūdu, kas nevēlamā scenārijā negatīvi ietekmēs nodokļu ieņēmumus un tādējādi valsts budžeta veidošanu, kas rezultātā skartu visas sabiedrības intereses un ietekmētu valsts ekonomisko situāciju.

**Apzinoties, ka pēc būtības nacionālo mērvienību etaloni nav izmantojami bez to uzturēšanas iekārtām, nepieciešams risināt jautājumu par to vienotu (nedalāmu) atrašanos nacionālās metroloģijas institūcijas rīcībā, lai tādējādi nodrošinātu pilnvērtīgu un patstāvīgu likumā „Par mērījumu vienotību” minēto prasību izpildi attiecībā uz fizikālo lielumu mērvienību etalonu bāzes un mērvienību reproducēšanas nodrošināšanu.**

*2. Interešu konflikts nacionālās akreditācijas institūcijas darbībā*

SAMC ir dibināts 2009. gada 1. jūlijā, apvienojoties divas iestādēm – „Latvijas standarts” un „Metroloģijas un akreditācijas valsts aģentūra” – un sastāv no trim struktūrvienībām, t.i., nacionālais akreditācijas, standartizācijas, un metroloģijas birojiem.

Saskaņā ar likuma „Par mērījumu vienotību” 14. panta trešās daļas 4.punktu SAMC struktūrvienība - metroloģijas birojs, ir tiesīgs sniegt kalibrēšanas pakalpojumus, kas potenciāli varētu radīt interešu konfliktu ar SAMC struktūrvienības - nacionālais akreditācijas birojs, darbības atbilstību *Eiropas Parlamenta un Padomes Regulai Nr. 765/2008 ar ko nosaka akreditācijas un tirgus uzraudzības prasības attiecībā uz produktu tirdzniecību un atceļ Regulu (EEK) Nr. 339/93* (turpmāk tekstā – Regula Nr. 765/2008)*.* Proti,2013. gada Eiropas akreditācijas struktūras uzraudzības vizītē tika konstatēts, ka kopumā nozīmētā auditoru komanda guvusi pārliecību par SAMC struktūrvienības – Latvijas Nacionālais akreditācijas birojs, kas pilda nacionālās akreditācijas institūcijas funkcijas, darbības tiesiskumu, darbinieku kompetenci un objektivitāti. Vienlaikus Latvijai rosināts pilnveidot akreditācijas sistēmu, jo esošās SAMC juridiskā struktūra pie spēkā esošā tiesiskā regulējuma nenodrošina Regulas Nr. 765/2008 prasību izpildi attiecībā uz nacionālās akreditācijas institūcijas neieinteresētību no trešajām pusēm. Tāpat Latvijai tika ieteikts pilnveidot nacionālās akreditācijas institūcijas iekšējās procedūras, kas attiecas uz vērtēšanas procesu, vērtēšanas procedūrā iesaistītā personāla monitoringu, kā arī akreditācijas nozaru tehnisko komiteju darba aktivizēšanu. Eiropas akreditācijas struktūras veiktās uzraudzības atskaitē nacionālajai akreditācijas institūcijai tikai uzdots novērst konstatētās neatbilstības un par progresu ziņot Eiropas akreditācijas struktūrai.

**Lai novērstu Eiropas Akreditācijas kooperācijas uzraudzības vizītē konstatēto pārkāpumu attiecībā uz interešu konflikta rašanās iespējamību nacionālās akreditācijas institūcijas darbībā un nodrošinātu pozitīvu Eiropas Akreditācijas kooperācijas novērtējumu, kas ir pamatnosacījums nacionālās akreditācijas institūcijas darbības atzīšanai Eiropas Savienības ietvaros, nepieciešams reorganizēt SAMC struktūru.**

***Nepieciešamie īstenojamie pasākumi metroloģijas sistēmas pilnveidošanai***

Lai risinātu iepriekš minētos problēmjautājumus un pilnveidotu metroloģijas sistēmas turpmāko darbību un ilgtspējīgu attīstību, EM ieskatā **likuma „Par mērījumu vienotību” 14. pantā noteiktais valsts pārvaldes uzdevums - nacionālās metroloģijas institūcijai uzdevumu izpildes pienākums, būtu deleģējams LNMC, pārdalot esošo valsts budžeta dotāciju šim mērķim no SAMC uz LNMC. Konkrēts dotāciju apmērs LNMC nacionālās metroloģijas institūcijas uzdevumu izpildei tiks precizēts pēc SAMC reorganizācijas procesa, taču dotāciju pārdale neietekmētu kopējās valsts budžeta dotācijas 526.04.00 apakšprogrammā “Atbilstības novērtēšana un kvalitātes nodrošināšana”, kas 2015.gadā veido 452 487 EUR, bet 2016.gadā 446 787 EUR.**

Attiecīgi Ministru kabineta 2014.gada 7.janvāra noteikumos Nr.3 „*Noteikumi par nacionālo metroloģijas institūciju*” būtu jānosaka, ka valsts pārvaldes uzdevumu metroloģijas jomā turpmāk pildīs LNMC, kas būtu SAMC struktūrvienības – Metroloģijas birojs, funkciju un starptautisko saistību pārņēmējs.

Papildus EM noteiks LNMC skaidri definētus nosacījumus un prasības, lai pilnībā novērstu iespējamos riskus par konkurences ierobežošanu vai deformēšanu, piemēram, prasību par nodalītas grāmatvedības kārtošanu, nodalot grāmatvedību, kas saistīta ar deleģēto valsts pārvaldes uzdevumu izpildi, no grāmatvedības, kas saistīta ar metroloģisko pakalpojumu sniegšanu. Tāpat tiks noteikta prasība nacionālajai metroloģijas institūcijai nodrošināt metroloģisko pakalpojumu tirgus dalībniekiem piekļuvi nacionālajiem mērvienību etaloniem, proti, iespēja saņemt kalibrēšanas pakalpojumus attiecībā pret nacionālajiem mērvienību etaloniem u.c. prasības konkurences stiprināšanai metroloģijas pakalpojumu jomā, kā arī tiks noteikta kārtība, kādā LNMC sniedz atskaiti par tai deleģētā valsts pārvaldes uzdevuma izpildi, lai EM būtu iespēja sekot līdzi tiesiskai un pilnvērtīgai deleģētā valsts pārvaldes uzdevuma izpildei.

Savukārt Ministru kabinetam papildus būtu jānosaka nacionālās metroloģijas institūcijas sniegto kalibrēšanas pakalpojumu samaksas noteikumi, t.i., pakalpojumu maksas apmēra noteikšanas un apstiprināšanas kārtība.

EM piedāvāta risinājuma rezultātā faktiski LNMC struktūrā tiktu izveidota atsevišķa, neatkarīga struktūrvienība, kas būtu atbildīga par nacionālās metroloģijas institūcijas uzdevumu izpildi. Šī struktūra būtu nodalīta no tās LNMC daļas, kas sniedz metroloģiskos pakalpojumus. Tādējādi tiktu novērsti gan interešu konflikta, gan arī konkurences kropļošanas riski.

Lai mazinātu iespējamo negatīvo ietekmi uz metroloģijas jomā pastāvošo konkurenci, EM, izstrādājot risinājumus metroloģijas sistēmas pilnveidošanai, sadarbojās ar Konkurences padomi.

Vienlaikus efektīvai valsts deleģēto pārvaldes uzdevumu izpildes nodrošināšanai metroloģijas jomā valsts LNMC rīcībā nodotu vienotu nacionālo mērvienību etalonu un to uzturēšanas iekārtu kompleksu.

EM piedāvātā LNMC statusa saglabāšanas un metroloģijas sistēmas pilnveidošanas risinājuma īstenošanas rezultātā tiktu sasniegti šādi mērķi:

* nodrošināta pilnvērtīga valsts deleģētā pārvaldes uzdevuma - nodrošināt fizikālo lielumu mērvienību etalonu bāzi un mērvienību reproducēšanu, izpilde, jo nacionālās metroloģijas institūcijas rīcībā būt vienots nacionālo mērvienību etalonu un to uzturēšanas iekārtu komplekss;
* sagalabāta valsts dalība un pārstāvniecība starptautiskajās metroloģijas organizācijās;
* nodrošināta metroloģijas pakalpojumu sniedzējiem caurspīdīga piekļuve nacionālajiem mērvienību etaloniem;
* pilnībā novērsts Eiropas Akreditācijas kooperācijas uzraudzības vizītē konstatētais pārkāpums attiecībā uz interešu konflikta rašanās iespējamību nacionālās akreditācijas institūcijas darbībā;
* nodrošināta nacionālās metroloģijas efektīva un nepārtraukta darbība un sekmēta tās turpmāka ilgtspējīga attīstība, kā arī efektīva finanšu resursu izmantošana un kvalificētu metroloģijas jomas ekspertu koncertēšana vienuviet vienā sabiedrībā deleģēto valsts pārvaldes uzdevumu pilnvērtīgākai izpildei.

Nacionālās metroloģijas institūcijas uzdevumu izpildes pienākuma deleģēšana LNMC dotu arī pozitīvu efektu SAMC reorganizācijas procesam, proti, tiktu novērsts būtisks šķērslis, lai SAMC reorganizētu par valsts aģentūru, kā to paredz Darba grupas izstrādātais Informatīvais ziņojums. Šobrī EM vērtē SAMC reorganizācijas iespējas un pie nosacījuma, ja SAMC vairs nepilda nacionālās metroloģijas institūcijas uzdevumus, pirmšķietami nesaskata šķēršļus SAMC reorganizācijai par valsts aģentūru.

**Kopsavilkums**

* LNMC nebūtu atsavināms, jo tas turpina sniegt sabiedrībai būtiskus metroloģijas pakalpojumus, nodrošinot sabiedrības interešu ievērošanu attiecībā uz mērījumu vienotību, un tā darbība atbilst Valsts pārvaldes iekārtas likumā noteiktajiem nosacījumiem, kad publiska persona ir tiesīga veikt komercdarbību.
* EM ir jāpielāgo LNMC sniegto pakalpojumu spektrs taustsaimniecības attīstības gaitai un sabiedrības interesēm, regulāri analizējot un izvērtējot LNMC dalības lietderību attiecīgajās metroloģijas pakalpojumu jomās un segmentos.
* Šobrīd Latvijā ir nodalīta nacionālo mērvienību etalonu un to uzturēšanas iekārtu pieejamība, kas apgrūtina likumā „Par mērījumu vienotību” minēto valsts pārvaldes uzdevumu izpildi attiecībā uz fizikālo lielumu mērvienību etalonu bāzes uzturēšanas un mērvienību reproducēšanas nodrošināšanu.
* Eiropas Akreditācijas korporācijas uzraudzības vizītē ir konstatēts neatbilstība attiecībā uz interešu konflikta rašanās iespējamību nacionālās akreditācijas institūcijas darbībā, t.i., esošais SAMC uzbūves modelis nenodrošina Regulas Nr.765/2008 prasību izpildi attiecībā uz nacionālās akreditācijas institūcijas pilnīgu neatkarību no atbilstības novērtēšanas struktūrām.
* Lai nodrošinātu nacionālo mērvienību etalonu un to uzturēšanas iekārtu vienotu (nedalāmu) pieejamību pilnvērtīgai valsts pārvaldes uzdevuma izpildei attiecībā uz fizikālo lielumu mērvienību etalonu bāzes uzturēšanas un mērvienību reproducēšanas nodrošināšanu, kā arī novērstu Eiropas Akreditācijas kooperācijas uzraudzības vizītē konstatētos pārkāpumus attiecībā uz interešu konflikta rašanās iespējamību nacionālās akreditācijas institūcijas darbībā, likuma „*Par mērījumu vienotību*” 14. pantā noteiktās nacionālajai metroloģijas institūcijai īstenojamās valsts pārvaldes uzdevumus metroloģijas jomā kopā ar vienotu nacionālo mērvienību etalonu un to uzturēšanas iekārtu kompleksu būtu nododamas LNMC.
* Pēc nacionālās metroloģijas institūcijas uzdevumu izpildes deleģēšanas LNMC, tā turpinātu nodrošināt Latvijas dalību un pārstāvniecību starptautiskajās metroloģijas organizācijās.

Ekonomikas ministre D.Reizniece-Ozola

Vīza:

Valsts sekretārs R.Beinarovičs

15.07.2015. 14:31

3476

E.Šaicāns; 67013143, Edijs.Saicans@em.gov.lv

I.Eglītis; 67013236, Intars.Eglitis@em.gov.lv